টাঙ্গাইল-৫ আসনের একসময়ের সংসদ সদস্য প্রবীণ রাজনীতিক আবদুল মান্নান ছিলেন বঙ্গবন্ধু শেখ মুজিবুর রহমানের ঘনিষ্ঠ সহচর। তিনি বঙ্গবন্ধু সরকারের স্বরাষ্ট্রমন্ত্রী এবং পরে স্বাস্থ্যমন্ত্রীও ছিলেন। মজলুম জননেতা মওলানা আব্দুল হামিদ খান ভাসানীর স্নেহভাজন আব্দুর রহমান বিএনপির টিকিটে এ আসনের সংসদ সদস্য হয়ে ধর্মমন্ত্রী হয়েছিলেন। বিএনপি চেয়ারপারসনের উপদেষ্টা মেজর জেনারেল (অব.) মাহমুদুল হাসান এই আসনে মোট চারবার সংসদ সদস্য নির্বাচিত হয়েছেন। তিনি জাতীয় পার্টির প্রার্থী হিসেবে দুইবার এবং পরবর্তী সময়ে বিএনপির প্রার্থী হিসেবে দুইবার নির্বাচিত হন। তিনি জাতীয় পার্টি সরকারের মন্ত্রীও ছিলেন।একাদশ জাতীয় সংসদ নির্বাচন সামনে রেখে এ আসনে চমক দেখা যেতে পারে। শোনা যাচ্ছে, মাহমুদুল হাসান আবার জাতীয় পার্টিতে যোগ দেবেন। যদি আওয়ামী লীগের সঙ্গে জাতীয় পার্টির মহাজোট হয় তাহলে তাঁকে এ আসনে মহাজোটের প্রার্থী করা হতে পারে। তখন বিএনপিতে আসতে পারেন তরুণ নেতা যুবদলের কেন্দ্রীয় সাধারণ সম্পাদক সুলতান সালাউদ্দিন টুকু। আর জাতীয় পার্টি একক নির্বাচন করলে দলের প্রেসিডিয়াম সদস্য সাবেক সংসদ সদস্য আবুল কাশেম দলীয় টিকিট পাবেন। আর মহাজোট থেকে মাহমুদুল হাসান মনোনয়ন না পেলে আবুল কাশেম আবারও মহাজোটের প্রার্থী হতে পারেন।তবে টাঙ্গাইল শহরে দীর্ঘদিন ধরে আলোচনা হচ্ছে যে সাবেক ছাত্রলীগ নেতা মুরাদ সিদ্দিকী আওয়ামী লীগে যোগ দিচ্ছেন। তিনি আওয়ামী লীগে যোগ দিলে মনোনয়নও তিনি পাবেন এবং সে ক্ষেত্রে দলীয় টিকিট হাতছাড়া হবে আওয়ামী লীগদলীয় বর্তমান সংসদ সদস্য ছানোয়ার হোসেনের।জাতীয় সংসদের ১৩৪ নম্বর নির্বাচনী এলাকা টাঙ্গাইল-৫ আসনে বিএনপির কোন্দল দীর্ঘদিন ধরে চলায় সাংগঠনিক ভিত্তি অনেকখানি দুর্বল হয়ে পড়েছে। তরুণ নেতৃত্ব দিয়ে নতুন করে জেলা কমিটি গঠন করা হয়েছে। এখানেও কয়েকজন নেতা জ্যেষ্ঠ হিসেবে প্রত্যাশিত পদ না পেয়ে বিদ্রোহী হয়ে উঠেছেন। তাঁরা বেশির ভাগ সময় মূল দলের বিরুদ্ধে পাল্টাকর্মসূচি দিচ্ছেন। অবশ্য অভিযোগ রয়েছে, আওয়ামী লীগের কয়েকজন নেতার পরামর্শে তাঁরা দলের বিরুদ্ধে অবস্থান নিতে পেরেছেন। তবে নির্বাচনকে সামনে রেখে এ বিরোধ নিরসন করা হবে বলে জানায় দলের অনেকে জেলার সবচেয়ে গুরুত্বপূর্ণ সংসদীয় এলাকা টাঙ্গাইল-৫ আসনের প্রার্থী মনোনয়নের প্রশ্নে রাজনৈতিক দলগুলো বিশেষভাবে সক্রিয় হয়ে উঠেছে। বিভিন্ন দলের মনোনয়নপ্রত্যাশীরা দলের জ্যেষ্ঠ নেতাদের আস্থা অর্জন করতে এবং অন্য নেতাকর্মীদের সমর্থন পেতে অনেক দিন আগেই মাঠে নেমেছেন। সেই সঙ্গে মনোনয়নের প্রত্যাশায় কেন্দ্রেও দৌড়ঝাঁপ শুরু হয়েছে অনেকের।মাঠপর্যায়ে খোঁজ নিয়ে জানা গেছে, বড় দুটি রাজনৈতিক দল আওয়ামী লীগ ও বিএনপি থেকে যিনিই মনোনয়ন পান না কেন তাঁকে মুরাদ সিদ্দিকীর সঙ্গে লড়াই করেই বিজয়ী হতে হবে। গত তিনটি নির্বাচনে মুরাদ সিদ্দিকী তুমুল লড়াই করে শেষ পর্যন্ত ‘ম্যাকানিজমের’ কাছে হেরে যান। এবার তিনি আরো শক্তিশালী অবস্থান তৈরি করেছেন। দীর্ঘদিন ধরে মাঠ গুছিয়ে গণসংযোগ করছেন। প্রায় প্রতিদিনই শীতের রাতেও বিভিন্ন এলাকায় সভা-সমাবেশ করছেন। সুষ্ঠু ও প্রভাবমুক্ত নির্বাচন হলে এবার মুরাদ সিদ্দিকীকে আর হারানো যাবে না বলে টাঙ্গাইল সদরে সাধারণ মানুষের মধ্যে আলোচনা রয়েছে। তা ছাড়া আওয়ামী লীগের টিকেটে তিনি নির্বাচন করলে বিজয় তাঁর জন্য খুব সহজ হয়ে যাবে। মুরাদ সিদ্দিকী বলেন, ‘আমি মুক্তিযোদ্ধা পরিবারের সন্তান। আমি মনেপ্রাণে আওয়ামী লীগের একজন কর্মী। বঙ্গবন্ধু ও প্রধানমন্ত্রী শেখ হাসিনার আদর্শ বুকে লালন করি। সন্ত্রাস, চাঁদাবাজি ও বিশেষ করে মাদকের বিরুদ্ধে আমার সংগ্রাম। মানুষকে ভালোবাসতে এবং তাদের ভালোবাসা পেতে নির্বাচনে বিজয়ী হয়ে তাদের সেবা করতে চাই।’